บลจ.ฝืนใจให้ของแถม
สมาคมชี้ไม่มีใครอยากแจกวอนวัดผลงานรอเกณฑ์กลต.
26 ก.ค. 2555

สมาคมชี้ไม่มีใครอยากแจกวอนวัดผลงานรอเกณฑ์กลต.
บลจ.เอือมโปรโมชันจูงใจนักลงทุน สมาคมบริษัทจัดการลงทุน ชี้ส่วนใหญ่ไม่อยากแจก รอ ก.ล.ต.สรุปเกณฑ์ใหม่ 
นายสถาปนะ เลี้ยวประไพ เลขาธิการสมาคมและประธานเจ้าหน้าที่บริหาร สมาคมบริษัทจัดการลงทุน กล่าวว่า จากการสำรวจความคิดเห็นสมาชิกของสมาคมส่วนใหญ่ ไม่ต้องการให้มีการจัดโปรโมชันแจกแถมให้นักลงทุน ส่วนหนึ่งเพราะเป็นต้นทุนของบริษัทหลักทรัพย์จัดการลงทุน (บลจ.)
“แต่โปรโมชันของกองทุนขึ้นอยู่กับหลายปัจจัย โดยเฉพาะการแข่งขันกับสินค้าการเงินอื่นๆ ของธนาคาร ซึ่งเกณฑ์ปัจจุบันให้แจกของที่มีมูลค่าไม่เกิน 2% ของมูลค่าซื้อขาย และยังไม่มีข้อสรุปว่าจะต้องปรับลดลงหรือไม่ โดยสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อยู่ระหว่างการศึกษาร่วมกับธนาคารแห่งประเทศไทย (ธปท.) และคณะกรรมการกำกับและส่งเสริมการประกอบธุรกิจประกันภัย (คปภ.)” นายสถาปนะ กล่าว
นอกจากนี้ นายสถาปนะ กล่าวอีกว่า สมาคมยังเสนอให้มีข้อสรุปด้วยว่า ควรเปิดให้นักลงทุนใช้บัตรเครดิตซื้อกองทุนหรือไม่ ซึ่งสมาคมไม่เห็นด้วยกับการผ่อนชำระค่าซื้อหน่วยลงทุน เนื่องจากกองทุนเป็นสินค้าที่มีความเสี่ยงและลงทุนระยะยาว ไม่ใช่การเก็งกำไร
“ในต่างประเทศไม่มีการโฆษณาขายกองทุนโดยให้ของแจกของแถม และไม่ให้ใช้บัตรเครดิตซื้อกองทุน ซึ่งเราต้องการให้อุตสาหกรรมกองทุนไทยเดินไปในทิศทางนั้น และส่งเสริมให้นักลงทุนพิจารณาจากผลการดำเนินงานมากกว่า” นายสถาปนะ กล่าว
พร้อมกันนี้ นายสถาปนะ ยังสรุปผลการดำเนินงานของกองทุนรวมในช่วง 6 เดือนแรกของปีว่า กองทุนหุ้นให้ผลตอบแทนเฉลี่ยมากที่สุดอยู่ที่ 16.9% รองลงมาเป็นกองทุนรวมหุ้นระยะยาว (LTF) เฉลี่ยอยู่ที่ 14.57% ขณะที่กองทุนผสมให้ผลตอบแทนเฉลี่ย 8.84% 
ขณะที่บริษัท มอร์นิ่งสตาร์ ให้มูลว่า ข้อกองทุนหุ้นที่ให้ผลตอบแทนสูงสุด 10 กองทุน ลงทุนหุ้นกลุ่มสถาบันการเงิน สินค้าอุตสาหกรรม และกลุ่มที่เกี่ยวกับการบริโภคภายในประเทศ สัดส่วนรวมกัน 58% โดยหุ้น 5 อันดับแรก ได้แก่ ธนาคารกรุงเทพ (BBL) 8.8% ซีพี ออลล์ (CPALL) 7.9% เบอร์ลี่ ยุคเกอร์ (BJC) 7.41% ท่าอากาศยานไทย (AOT) 7.25% และธนาคารกรุงศรีอยุธยา 4.85%